Drugim povećanjem kapitala, odobrenim na glavnoj skupštini dioničara EIF-a 27. svibnja 2014., odobreni kapital EIF-a dosegnuo je 4,5 milijarde EUR. Komisijin prijedlog da se dividende EU-a upotrijebe za upis novih dionica nije podržan, ali je za razdoblje 2014.–2017. odvojen iznos od najviše 178 milijuna EUR iz proračuna EU-a za upis do 450 novih dionica. Zbog povećanja vrijednosti dionica taj je iznos bio dostatan samo za upis 437 dodatnih dionica za EU, što je dovelo do blagog razvodnjavanja EU-ova udjela u EIF-u. Trenutačno EIB drži 2 642 (58,7 %), EU drži 1 337 (29,7 %), a 32 financijske institucije drže ukupno 521 (11,6 %) dionica EIF-a.

Mezaninski instrument za zajednička ulaganja (MCIF) u okviru mandata za sredstva rizičnog kapitala instrument je hibridnog financiranja kombinacijom zaduživanja i vlasničkog kapitala u iznosu od 101 milijun EUR. On je EIF-u omogućio zajednička ulaganja u odabrana društva u kombinaciji s mezaninskim sredstvima. U lipnju 2018. obveze u okviru MCIF-a iznosile su ukupno 98 milijuna EUR (od čega 5 milijuna EUR vlastitih sredstava EIF-a) za promicanje većeg iskorištavanja mogućnosti zajedničkog ulaganja i uklanjanje jasno utvrđenih manjkova u prikupljenim sredstvima. U razdoblju od siječnja 2014. do lipnja 2018. EIF je u okviru sredstava rizičnog kapitala preuzeo obveze u iznosu od 9,9 milijardi EUR prema temeljim fondovima, uključujući 437 milijuna EUR vlastitih sredstava.

Snažna kapitalizacija koja je iz toga proizašla bila je odlučujući čimbenik za EIF-ovo uspješno pokretanje Europskog fonda za strateška ulaganja (EFSU) i podržava povećanje EFSU-a (EFSU 2.0), o kojem je odluka donesena krajem 2017. EIF je povukao vlastita sredstva i mobilizirao do 500 milijuna EUR kako bi ubrzao pokretanje EFSU-a prije donošenja zakonodavstva o EFSU-u 2.0. U okviru EFSU-a 2.0 jamstvo za EFSU povećano je na ukupno 26 milijardi EUR (a očekivano mobilizirano ulaganje s 315 milijardi EUR na 500 milijardi EUR), dok je razdoblje ulaganja produljeno do 2020. Stoga će EIF od 2018. do 2020. morati mobilizirati znatna vlastita sredstva u kombinaciji s EFSU-om.

Na EIF-ove obveze iz vlastitih sredstava u području sudjelovanja u vlasničkom kapitalu primjenjuje se gornja granica. Od lipnja 2018. dostupan je iznos od 1,4 milijarde EUR. Neto obvezama u pogledu sudjelovanja u privatnom vlasničkom kapitalu od ukupno 1,1 milijarde EUR iskorišteno je 78 % gornje granice.

ii. Jamstva

Krajem rujna 2013. EIF-ova izloženost na temelju poslova davanja jamstava na vlastiti rizik iznosila je 2,9 milijardi EUR, iz čega je proizašao slobodan prostor od 6,1 milijarde EUR za takve transakcije. Nakon povećanog obujma poslova davanja jamstava od 2014. do kraja lipnja 2018. EIF-ova se izloženost više nego udvostručila na iznos od 8 milijardi EUR, u odnosu na gornju granicu od 13,5 milijardi EUR.

(b) Optimizacija upotrebe kapitala

Veće povećanje obujma poslovanja od očekivanog omogućeno je povećanjem sredstava dodijeljenih iz kapitala EIF-a. EIF aktivno upravlja svojim kapitalom kako bi se prilagodio daljnjem očekivanom rastu do 2020. Uspostavljene su različite mjere kako bi se smanjila potrošnja EIF-ova kapitala, uključujući aktivnije upravljanje portfeljima, posebno u području vlasničkog kapitala.

(c) Buduće potrebe za kapitalom

EIF procjenjuje da će do kraja 2020. kapital koji mu je dodijeljen biti iskorišten u potpunosti te da bi nastavak i povećanje njegova doprinosa ostvarenju ciljeva EU-a tijekom sljedećeg VFO-a zahtijevali dodatno povećanje njegova kapitala. Procjenjuje se da bi povećanje kapitala za oko 3 do 3,5 milijardi EUR bilo nužno ako se tijekom sljedećeg VFO-a želi ostvariti cilj da se u Europi provedu ulaganja u iznosu od oko 100 milijardi EUR. Takvim bi se ulaganjima tijekom istog razdoblja mogla mobilizirati ulaganja u iznosu većem od 1 bilijun EUR u realnom gospodarstvu.

4. Zaključak

Povećanjem kapitala iz 2014. MSP-ovima i poduzećima srednje tržišne kapitalizacije stavljena su na raspolaganje znatno veća sredstva financiranja. Povećanjem kapitala stvoren je dodatni kapacitet za preuzimanje rizika, što je omogućilo veći obujam i brzinu provedbe vlasničkih ulaganja u MSP-ove, pri čemu je za kapital EIF-a ostvaren znatan učinak poluge. Povećanjem su se pojačale i EIF-ove aktivnosti na vlastiti rizik u poslovima poboljšanja kreditne sposobnosti, posebno za jamstva i sekuritizaciju, čime je mobilizirano privatno financiranje i povećan pristup financiranju za MSP-ove. Sudjelovanje EU-a u povećanju kapitala iz 2014. u iznosu od 178 milijuna EUR bilo je ključno za jačanje EIF-a te mu je omogućilo da ostvari konkretne rezultate za europske MSP-ove.

Osim toga, omogućilo je EIF-u da ostvari osobit uspjeh u pogledu sastavnice EFSU-a za MSP-ove kad je riječ o dodatnim količinama financiranja za MSP-ove, čime se znatno pridonijelo tomu da je EFSU za 20 milijardi EUR premašio svoj prvotni cilj od 315 milijardi EUR ulaganja mobiliziranih do sredine 2018.

Očekuje se da će EIF premašiti početna očekivanja koja su dovela do povećanja kapitala 2014. Dakle, do kraja lipnja 2018. EIF se obvezao osigurati gotovo 30 % više sredstava (44 milijarde EUR) no što se očekivalo 2014. (34 milijarde EUR) u korist više od 547 000 MSP-ova i drugih krajnjih primatelja, a sačuvano je više od 4 milijuna radnih mjesta. Do kraja 2020. očekuje se da će se izdvojiti još 26 milijardi EUR, čime će se ukupne obveze povećati na iznos od 70 milijardi EUR tijekom sedam godina i istodobno ostvariti učinak financijske poluge u iznosu od 250 do 300 milijardi EUR za financiranje u realnom gospodarstvu. To znači da će se početna očekivanja iz 2014. (175 milijardi EUR) premašiti za više od 40 %.

Očekuje se da će EIF i dalje imati važnu ulogu u financiranju poduzeća, posebno u ključnim područjima europskog gospodarstva (istraživanje i razvoj, MSP-ovi, mikrofinanciranje itd.) tijekom razdoblja obuhvaćenog VFO-om za razdoblje 2021.–2027. EIF procjenjuje da bi njegovu kapitalnu osnovu trebalo ojačati za od 3 do 3,5 milijardi EUR, s početkom od 2021. Međutim, postoji nekoliko nesigurnosti povezanih s povećanjem kapitala. Kapitalni zahtjevi EIF-a morat će se ponovno ocijeniti s obzirom na financijske proizvode koje će EIF uvesti tijekom provedbe programa InvestEU i moguće operacije kombiniranog financiranja u višegodišnjem financijskom okviru za razdoblje 2021.–2027.